Koulu lukittiin ja poliisit hälytettiin paikalle, kun torjutuksi tullut 14-vuotias poika uhkasi raiskata ihastuksensa äidin. Poika myös latasi Instagramiin kuvan, jossa hän poseerasi aseen kanssa.

Koululle hälytetyt poliisit veivät uhkailijan mukanaan ja tekivät asiasta lastensuojeluilmoituksen (kuvituskuva). Jenni Gästgivar

Raju välikohtaus sattui itäuusmaalaisen kunnan yläasteella, kun koulutoveriinsa ihastunut 14-vuotias poika ei saanut vastakaikua tunteilleen. Ihastuksen kohde oli ilmaissut suoraan näkemyksensä pojasta nimittämällä häntä hänen etnisen taustansa vuoksi.

Nimittely oli liikaa

Poika meni kesken ruokailun koulun ruokalaan ja käski tätä kovaan ääneen huutaen lopettamaan pahan puhumisen hänestä ”ellei haluaisi tapella”. Vahvistaakseen sanojaan poika iski kämmenellä lujaa pöytään.

Myöhemmin välikohtauksen jälkeen poika ja tyttö kohtasivat koulun käytävällä. Tyttö näytti pojalle keskisormea ja nimitti tätä ”manneksi”.

Tämä oli pojalle liikaa. Tytön mukaan poika uhkasi raiskata hänen äitinsä ja tappaa koko hänen perheensä.

Vähän myöhemmin poika julkaisi Instagramissa itsestään kuvan, jossa hän poseerasi aseen kanssa.

Tilanne kärjistyi lopulta niin pelottavaksi, että koulun ovet lukittiin ja uhkausten kohteeksi joutunut tyttö ohjattiin turvaan terveydenhoitajan huoneeseen. Paikalle hälytettiin poliisit, jotka veivät pojan mukanaan ja tekivät asiasta lastensuojeluilmoituksen.

Koululle järjestettiin myös kriisiapua.

Uhkaaja naapurissa

Uhkausten kohteeksi joutunut tyttö ei uskaltanut enää palata kouluun. Tyttö myös pelkäsi liikkua ulkona, sillä poika asui vain noin 300 metrin päässä hänen kotoaan.

Runsaan kuukauden päästä välikohtauksesta tyttö, hänen sisarensa ja äitinsä hakivat uhkailijaa vastaan lähestymiskieltoa.

Itä-Uudenmaan käräjäoikeus totesi, että laki ei estä määräämästä kieltoa alaikäiselle. Oikeus kuitenkin katsoi, että uhkausten sisältö raiskausta ja hakkaamista lukuun ottamatta oli jäänyt epäselväksi. Lisäksi poika oli esittänyt uhkauksensa vain ihastuksensa kohteelle, joten oikeuden mielestä riitti, että lähestymiskielto määrättiin vain tyttöä kohtaan.

Hovi kumosi kiellon

Poika kuitenkin vastusti kieltoa, koska siitä jäisi merkintä ja se saattaisi haitata häntä tulevaisuudessa.

Poika perusteli vastustustaan myös sillä, että hänet oli erotettu koulusta ja hän oli muuttanut toiselle paikkakunnalle. Lisäksi hän huomautti, Instagram-kuvassa ollut ase oli muovikuulia ampuva airsoft-ase.

Hovioikeudessa kuultu lastensuojelun edustaja asettui pojan kannalle ja piti häneen kohdistuneita kunnan reaktioita ”poikkeuksellisen voimakkaina”. Toinen sosiaalityöntekijä puolestaan katsoi, ettei pojasta olisi uhkaa tytölle.

Koska poika oli myös muuttanut toiselle paikkakunnalle, Helsingin hovioikeus kumosi tiistaina antamallaan päätöksellä käräjäoikeuden määräämän lähestymiskiellon.